เช่าซื้อหวั่นวิกฤตยูโรฉุดกำลังซื้อ
นัดหารือวางมาตรการป้องกันพร้อมยืดหยุ่นค่างวดให้ลูกค้า
21 พ.ค. 2555

นัดหารือวางมาตรการป้องกันพร้อมยืดหยุ่นค่างวดให้ลูกค้า
สมาคมเช่าซื้อไทยนัดหารือเตรียมแผนรับมือปัญหาวิกฤตยุโรป หวั่นกระทบเศรษฐกิจไทย ส่งผลกำลังซื้อหดตัว
นายอิสระ วงศ์รุ่ง ประธานกรรมการ สมาคมธุรกิจเช่าซื้อไทย เปิดเผยว่า ในการประชุมคณะกรรมการสมาคมฯ ในปลายเดือน พ.ค.นี้ จะนำเรื่องปัญหาวิกฤตเศรษฐกิจของยุโรปมาหารือกัน เพื่อประเมินสถานการณ์ว่าจะส่งผลกระทบต่อเศรษฐกิจไทยมากน้อยแค่ไหน ไม่ว่าจะเป็นเรื่องการส่งออก การท่องเที่ยว การส่งออกรถยนต์ และปัญหาที่อาจส่งผลถึงกำลังซื้อของลูกค้าภายในประเทศ และจะต่อเนื่องมาถึงธุรกิจเช่าซื้อของไทยหรือไม่
“เรื่องปัญหายุโรปนี้ คงต้องติดตามอย่างใกล้ชิดและต้องประเมินสถานการณ์อย่างต่อเนื่อง เป็นการเตรียมตัวเพื่อหาแนวทางป้องกันความเสี่ยงในการทำธุรกิจที่อาจเกิดขึ้นในอนาคตไว้ก่อน” นายอิสระ กล่าว 
แม้ค่าครองชีพของลูกค้าจะเพิ่มขึ้นในปัจจุบัน แต่ผู้ประกอบการธุรกิจเช่าซื้อส่วนใหญ่ยังไม่ได้เพิ่มความเข้มงวดเรื่องการขอหรืออนุมัติสินเชื่อแต่อย่างใด แต่ใช้วิธียืดหยุ่นทำให้ค่างวดที่ผ่อนต่อเดือนลดลง เช่น การขยายระยะเวลาการชำระค่างวดให้ยาวกว่าเดิม จาก 60 งวด เป็น 7284 งวดแทน ให้สอดคล้องกับความต้องการของลูกค้า โดยบนพื้นฐานที่บริษัทต้องไม่มีความเสี่ยงเรื่องของหนี้เสียเพิ่ม
นายอิสระ กล่าวว่า หากดูภาพรวมของธุรกิจเช่าซื้อในปี 2555-2556 ถือว่าเป็นปีทองของอุตสาหกรรมยานยนต์และสินเชื่อเช่าซื้อรถยนต์ ซึ่งปัจจุบันภาพรวมยังดีอยู่ โดยเฉพาะยอดขายรถยนต์ที่ยังเติบโตอย่างต่อเนื่อง และยอดหนี้ที่ไม่ก่อให้เกิดรายได้ หรือเอ็นพีแอล ก็มีแนวโน้มปรับลดลง
อย่างไรก็ตาม จากนี้ไปถึงสิ้นปีนี้ ยังมองว่าปัจจัยที่น่าเป็นห่วงต่ออุตสาหกรรมเช่าซื้อไทยและรถยนต์คงเป็นเรื่องภัยธรรมชาติ ที่ส่งผลกระทบต่อสินเชื่อเช่าซื้อรถยนต์ได้ โดยเฉพาะแผ่นดินไหว ภัยแล้ง น้ำท่วม ส่วนปัจจัยการเมืองนั้นไม่มีอะไรที่น่าเป็นห่วงมากนัก ขณะที่ภาวะเศรษฐกิจโดยรวมของไทยก็ยังดีไม่มีปัญหาอะไร
สำหรับยอดสินเชื่อเช่าซื้อรถยนต์โดยภาพรวมในปีนี้ คาดว่าน่าจะอยู่ที่ประมาณ 8 แสนล้านบาท เติบโต 30% และมีแนวโน้มสูงที่อาจจะทะลุถึง 8 แสนล้านบาทได้ เพราะตลาดรถยนต์มีการเติบโตดีมาก 
ทั้งนี้ สินเชื่อเช่าซื้อรถยนต์ที่เติบโตมากเป็นรถยนต์ใหม่ โดยเฉพาะรถยนต์ประหยัดพลังงาน หรืออีโคคาร์ ในขณะที่รถยนต์มือสองและสินเชื่อจำนำทะเบียนรถ ยอดสินเชื่อเช่าซื้อก็เติบโตในทิศทางที่ดีเช่นกัน จึงเชื่อว่ายอดขายรถยนต์ใหม่ในปีนี้น่าจะอยู่ที่ 1-1.1 ล้านคัน